b'\n_START_ARTICLE_\nS\xc3\xa4hk\xc3\xb6inen suojautuminen ukkoselta\n_START_PARAGRAPH_\nS\xc3\xa4hk\xc3\xb6inen suojautuminen ukkoselta merkitsee s\xc3\xa4hk\xc3\xb6laitteiden suojaamista salamaniskun vaikutuksilta._NEWLINE_S\xc3\xa4hk\xc3\xb6laitteet vaurioituvat yleens\xc3\xa4 salaman s\xc3\xa4hk\xc3\xb6- tai tietoliikenneverkkoon aikaansaamista ylij\xc3\xa4nnitteist\xc3\xa4, eik\xc3\xa4 salaman suorasta iskusta kohteeseen. Suora salamanisku aiheuttaa maadoituksen potentiaalin nousun, jolloin transientti kulkee galvaanisen yhteyden avulla pitki\xc3\xa4kin matkoja esimerkiksi rakennuksesta toiseen. Ukkospilven alla s\xc3\xa4hk\xc3\xb6kent\xc3\xa4n voimakkuus voi kasvaa kymmenkertaiseksi normaaliin n\xc3\xa4hden, mutta salaman isketty\xc3\xa4 varaus purkaantuu ja kent\xc3\xa4n voimakkuus pienenee nopesti. T\xc3\xa4m\xc3\xa4 voi aiheuttaa h\xc3\xa4iri\xc3\xb6t\xc3\xa4 esimerkiksi herkkiin telelaitteisiin. Itse salaman virta synnytt\xc3\xa4\xc3\xa4 muuttuvan magneettikent\xc3\xa4n, jolloin se indusoi l\xc3\xa4hell\xc3\xa4 oleviin johtimiin suuriakin virtoja._NEWLINE_Yksitt\xc3\xa4isen laitteen suojaus on helpointa suorittaa irrottamalla s\xc3\xa4hk\xc3\xb6laite s\xc3\xa4hk\xc3\xb6verkosta mik\xc3\xa4li siihen on mahdollisuus. Yksitt\xc3\xa4inen pistorasia voidaan suojata esimerkiksi ylij\xc3\xa4nnitesuojatulla jatkopistorasialla. Suojattavien pistorasioiden kuitenkin t\xc3\xa4ytyy olla maadoitettuja eli sukopistokkeita, muuten suojauksesta ei v\xc3\xa4ltt\xc3\xa4m\xc3\xa4tt\xc3\xa4 ole mit\xc3\xa4\xc3\xa4n hy\xc3\xb6ty\xc3\xa4. Tehokkampi suojaus saadaan aikaan asentamalla rakennuksen s\xc3\xa4hk\xc3\xb6keskukseen oma ylij\xc3\xa4nnitesuojaus. Vuonna 2012 s\xc3\xa4\xc3\xa4detty s\xc3\xa4hk\xc3\xb6asennuksia koskeva standardi edellytt\xc3\xa4\xc3\xa4 ilmajohtoja sis\xc3\xa4lt\xc3\xa4vien muuntopiirien uusien s\xc3\xa4hk\xc3\xb6liittymien varustamista ylij\xc3\xa4nnitesuojilla. Vanhempien rakennuksien s\xc3\xa4hk\xc3\xb6keskus voidaan my\xc3\xb6s j\xc3\xa4lkik\xc3\xa4teen suojata, mutta se saattaa vaatia muutost\xc3\xb6it\xc3\xa4 keskuksessa.'